
    Pl-x 228/2017

RAPORT COMUN
asupra propunerii legislative pentru modificarea şi completarea Legii nr.230 din 2007 privind înfiinţarea, organizarea şi funcţionarea asociaţiilor de proprietari 

În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi şi Comisia pentru administraţie publică şi amenajarea teritoriului au fost sesizate, pentru dezbatere în fond, cu propunerea legislativă pentru modificarea şi completarea Legii nr.230 din 2007 privind înfiinţarea, organizarea şi funcţionarea asociaţiilor de proprietari, trimisă cu adresa nr. Pl-x 228 din 12 iunie 2017 şi înregistrată cu nr.4c-11/630 din 13 iunie 2017 la Comisia juridică, de disciplină şi imunităţi şi cu nr.4c-6/235 din 12 iunie 2017 la Comisia pentru administraţie publică şi amenajarea teritoriului. 

Senatul, în calitate de primă Cameră sesizată, a respins propunerea legislativă în şedinţa din 6 iunie 2017.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.
Propunerea legislativă are ca obiect de reglementare modificarea Legii nr.230/2007 privind înfiinţarea, organizarea şi funcţionarea asociaţiilor de proprietari, cu modificările şi completările ulterioare, în sensul clarificării principiului reprezentativităţii ce stă la baza funcţionării asociaţiilor de proprietari, astfel încât hotărârile să poată fi adoptate, indiferent de numărul membrilor prezenţi, prin votul majorităţii acestora, dacă există împuterniciri semnate de către proprietarii în numele cărora se votează, împuternicirea consiliului local cu dreptul de verificare a asociaţiilor de proprietari, prin compartimente specializate, precum şi asigurarea riscurilor proprietăţii comune.
Consiliul Legislativ, conform adresei cu nr.211 din 5 aprilie 2017 a avizat favorabil iniţiativa legislativă, cu observaţii şi propuneri.
Guvernul României, conform punctului de vedere transmis prin adresa cu nr.824 din 31 mai 2017, nu susţine adoptarea acestei propuneri legislative.
În conformitate cu prevederile art.61 şi art.63 din Regulamentul Camerei Deputaţilor, republicat, cu modificările şi completările ulterioare, Comisiile sesizate în fond au dezbătut iniţiativa legislativă în şedinţe separate. 
Comisia pentru administraţie publică şi amenajarea teritoriului a examinat propunerea legislativă în şedinţa din ziua de 11 octombrie 2017.
La lucrările comisiei au fost prezenţi 22 deputaţi, din totalul de 25 de membri ai comisiei.

La dezbaterile care au avut loc a participat, în conformitate cu prevederile art.55 din Regulamentul Camerei Deputaţilor, republicat, cu modificările şi completările ulterioare, domnul Virgil Alin Chirilă - secretar de stat în cadrul Ministerului Dezvoltării Regionale, Administraţiei Publice şi Fondurilor Europene. 
Din analiza iniţiativei legislative s-a constatat că cele două alineate propuse la art.24 din Legea nr.230/2007 sunt contradictorii şi ambigue, deoarece nu rezultă care este raţiunea primei reglementări de la alin.(2), dacă prin cea de-a doua reglementare de la alin.(3) se prevede că hotărârile, fără a se menţiona dacă este vorba de hotărârile adoptate în cadrul adunărilor convocate sau reconvocate, pot fi adoptate indiferent de numărul membrilor prezenţi, prin votul majorităţii acestora, “dacă există (dovada de) împuternicirii semnate de către proprietarii în numele cărora se semnează”.
De asemenea, având în vedere faptul că hotărârile adunării generale ale asociaţiei de proprietari sunt obligatorii şi pentru proprietarii din condominiu care nu au fost prezenţi la adunarea generală, precum şi pentru proprietarii care nu sunt membri ai asociaţiei de proprietari, şi ţinând cont de faptul că asociaţia de proprietari este forma de asociere autonomă şi nonprofit a majorităţii proprietarilor dintr-un condominiu, nu considerăm că o poliţă de asigurare pentru riscurile cu privire la proprietatea comună poate fi încheiată numai în numele proprietarilor care şi-au dat acordul prealabil, cu atât mai mult cu cât Legea nr.230/2007 defineşte, la art.3 lit.b), proprietatea individuală ca fiind “apartamentul sau spaţiul cu altă destinaţie decât aceea de locuinţă, parte dintr-o clădire, destinată locuirii sau altor activităţi, care împreună cu cota-parte indiviză din proprietatea comună constituie o unitate de proprietate imobiliară”.
În urma examinării iniţiativei legislative şi a opiniilor exprimate de către membrii Comisiei pentru administraţie publică şi amenajarea teritoriului, s-a hotărât, cu unanimitate de voturi, respingerea propunerii legislative pentru modificarea şi completarea Legii nr.230 din 2007 privind înfiinţarea, organizarea şi funcţionarea asociaţiilor de proprietari. 
Membrii Comisiei juridice, de disciplină şi imunităţi au dezbătut propunerea legislativă în şedinţa din ziua de 14 noiembrie 2017.
Deputaţii din Comisia juridică, de disciplină şi imunităţi au fost prezenţi la şedinţă conform listei de prezenţă.
În urma dezbaterilor, membrii Comisiei juridice, de disciplină şi imunităţi au hotărât, cu unanimitate de voturi, să aprobe raportul preliminar de respingere a iniţiativei legislative, transmis prin adresa cu nr.4c-6/235 din 11 octombrie 2017, aprobat de Comisia pentru administraţie publică şi amenajarea teritoriului în şedinţa din 11 octombrie 2017.

Membrii celor două comisii sesizate pentru dezbaterea în fond a propunerii legislative pentru modificarea şi completarea Legii nr.230 din 2007 privind înfiinţarea, organizarea şi funcţionarea asociaţiilor de proprietari au hotărât să propună plenului Camerei Deputaţilor, spre dezbatere şi adoptare, un raport comun de respingere a acestei iniţiative legislative, din considerentele anterior menţionate.
Propunerea legislativă face parte din categoria legilor organice, potrivit prevederilor art. 75 din Constituţia României, republicată.

